**Έκθεση της Κοινοβουλευτικής Επιτροπής Μεταφορών, Επικοινωνιών και Έργων για το νομοσχέδιο «Ο περί των Τεχνιτών Οχημάτων (Τροποποιητικός) Νόμος του 2021»**

**Παρόντες:**

 Μαρίνος Μουσιούττας, πρόεδρος Χρίστος Ορφανίδης

 Κώστας Κώστα Ηλίας Μυριάνθους

 Φωτεινή Τσιρίδου Σταύρος Παπαδούρης

 Η Κοινοβουλευτική Επιτροπή Μεταφορών, Επικοινωνιών και Έργων μελέτησε το πιο πάνω νομοσχέδιο σε τέσσερις συνεδρίες της, που πραγματοποιήθηκαν στις 7 και την 21η Οκτωβρίου 2021 και στις 16 και στις 30 Ιουνίου 2022. Στο πλαίσιο της συζήτησης του υπό αναφορά νομοσχεδίου κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Μεταφορών, Επικοινωνιών και Έργων, του Γενικού Λογιστηρίου της Δημοκρατίας, του Τμήματος Τελωνείων του Υπουργείου Οικονομικών, του Υπουργείου Άμυνας, του Υπουργείου Εργασίας και Κοινωνικών Ασφαλίσεων, του Τμήματος Επιθεώρησης Εργασίας του ίδιου υπουργείου, της Υπηρεσίας Προστασίας Καταναλωτή του Υπουργείου Ενέργειας, Εμπορίου και Βιομηχανίας, της Νομικής Υπηρεσίας της Δημοκρατίας, της Αρχής Ανάπτυξης Ανθρώπινου Δυναμικού Κύπρου, των εργοδοτικών οργανώσεων ΟΕΒ, ΚΕΒΕ και ΠΟΒΕΚ, των συνδικαλιστικών οργανώσεων ΠΕΟ, ΣΕΚ και ΠΟΑΣΟ, του Κυπριακού Συνδέσμου Τεχνικών Κλιματισμού και Ψύξης Οχημάτων και του Συνδέσμου Εισαγωγέων Ελαστικών Κύπρου.

 Σημειώνεται ότι στο στάδιο της εξέτασης του νομοσχεδίου παρευρέθηκαν επίσης τα μέλη της επιτροπής κ. Δημήτρης Δημητρίου, Πρόδρομος Αλαμπρίτης, Γιαννάκης Γαβριήλ, Βαλεντίνος Φακοντής και Χρύσανθος Σαββίδης.

 Σκοπός του προτεινόμενου νόμου είναι η τροποποίηση του περί των Τεχνιτών Οχημάτων Νόμου, ώστε να εκσυγχρονιστούν οι διατάξεις του που ρυθμίζουν την άσκηση του επαγγέλματος του τεχνίτη οχημάτων.

 Ειδικότερα, με το νομοσχέδιο προβλέπονται μεταξύ άλλων τα ακόλουθα:

1. Παροχή δυνατότητας βεβαίωσης της πρακτικής άσκησης βοηθού τεχνίτη οχημάτων από τον αδειούχο τεχνίτη οχημάτων, υπό την επίβλεψη του οποίου πραγματοποιείται η πρακτική άσκηση.
2. Απόκτηση άδειας τεχνίτη οχημάτων για ορισμένες ειδικότητες από αποφοίτους γυμνασίου, νοουμένου ότι ο ενδιαφερόμενος κατέχει την καθορισμένη στα νομοσχέδια πείρα, ανάλογα με την ειδικότητα, υπό την επίβλεψη αδειούχου τεχνίτη οχημάτων.
3. Παροχή δυνατότητας πραγματοποίησης συντρέχουσας πρακτικής άσκησης για καθορισμένες στο νομοσχέδιο ομάδες ειδικοτήτων.
4. Επιβολή διοικητικού προστίμου από την αρμόδια αρχή, ήτοι τον διευθυντή του Τμήματος Ηλεκτρομηχανολογικών Υπηρεσιών του Υπουργείου Μεταφορών, Επικοινωνιών και Έργων, σε περίπτωση κατά την οποία διαπιστώνεται παράβαση των διατάξεων του νόμου, καθώς και διοικητική διαδικασία που θα ακολουθείται για την επιβολή του διοικητικού προστίμου.
5. Παροχή εξουσίας στην υπό αναφορά αρμόδια αρχή να εισέρχεται σε χώρους όπου διενεργούνται εξετάσεις για απόκτηση άδειας τεχνίτη οχημάτων από εξουσιοδοτημένο εκπαιδευτικό οργανισμό και να ζητά οποιαδήποτε στοιχεία ή έγγραφα από τον οργανισμό αυτό, προκειμένου να διαπιστώσει τη συμμόρφωση με τις διατάξεις της βασικής νομοθεσίας.
6. Κατάργηση της ιδιότητας του εξ επαγγέλματος τεχνίτη οχημάτων, στον οποίο χορηγείτο άδεια, σύμφωνα με τις διατάξεις της βασικής νομοθεσίας μέχρι την 30ή Νοεμβρίου 2015.
7. Εισαγωγή πρόνοιας με την οποία διασαφηνίζεται ότι η ανάκτηση αερίου από συστήματα κλιματισμού οχημάτων γίνεται μόνο από τεχνίτη οχημάτων που κατέχει βεβαίωση κατάρτισης, η οποία εκδίδεται δυνάμει του περί των Τεχνιτών Οχημάτων (Πρόγραμμα Κατάρτισης για Ανάκτηση Ορισμένων Φθοριούχων Αερίων Θερμοκηπίου από Συστήματα Κλιματισμού Οχημάτων) Διατάγματος, το οποίο εκδόθηκε κατ’ εφαρμογή της πράξης της Ευρωπαϊκής Ένωσης με τίτλο «Κανονισμός (ΕΚ) αριθ. 307/2008 της Επιτροπής της 2ας Απριλίου 2008 για τη θέσπιση, σύμφωνα με τον Κανονισμό (ΕΚ) αριθ. 842/2006 του Ευρωπαϊκού Κοινοβουλίου και του Συμβουλίου, ελάχιστων απαιτήσεων για προγράμματα κατάρτισης και των όρων αμοιβαίας αναγνώρισης βεβαιώσεων κατάρτισης προσωπικού, όσον αφορά συστήματα κλιματισμού με φθοριούχα αέρια θερμοκηπίου, εγκατεστημένα σε ορισμένα μηχανοκίνητα οχήματα».

 Ο εκπρόσωπος του Τμήματος Ηλεκτρομηχανολογικών Υπηρεσιών του Υπουργείου Μεταφορών, Επικοινωνιών και Έργων δήλωσε ότι η κατάθεση του νομοσχεδίου στη Βουλή κρίθηκε αναγκαία, ώστε να εκσυγχρονιστεί η βασική νομοθεσία.

 Στο στάδιο της συζήτησης του νομοσχεδίου μέλη της επιτροπής ζήτησαν επεξηγήσεις σε σχέση με τη μη περίληψη στο νομοσχέδιο της ειδικότητας των τεχνιτών ηλεκτρικών μηχανοκίνητων οχημάτων ενόψει της αναμενόμενης αυξημένης ζήτησης και χρήσης τέτοιων οχημάτων.

 Ο εκπρόσωπος του Τμήματος Ηλεκτρομηχανολογικών Υπηρεσιών, ενημερώνοντας την επιτροπή για το πιο πάνω ζήτημα, ανέφερε ότι τα αρμόδια κυβερνητικά τμήματα μελετούν το πλαίσιο μέσα από το οποίο θα αξιοποιηθούν οι υφιστάμενοι τεχνίτες οχημάτων με την κατάλληλη εκπαίδευση, ώστε να καλυφθούν οι ανάγκες που αναμένεται να προκύψουν σε ό,τι αφορά τα ηλεκτρικά οχήματα.

 Επιπροσθέτως, μέλη της επιτροπής εξέφρασαν επιφυλάξεις σε σχέση με τα ακόλουθα:

1. Την πρόνοια του νομοσχεδίου σύμφωνα με την οποία απαιτείται όπως η αίτηση για άδεια τεχνίτη οχημάτων συνοδεύεται από αποδεικτικά στοιχεία πρακτικής άσκησης ή πείρας για κάθε ειδικότητα για την οποία υποβάλλεται η αίτηση, τα οποία θα ικανοποιούν την αρμόδια αρχή, υποστηρίζοντας ότι με τη ρύθμιση αυτή παρέχεται η διακριτική ευχέρεια στην αρμόδια αρχή να αποφασίζει ως προς την επάρκεια των προσκομισθέντων δικαιολογητικών ανά περίπτωση.
2. Την προτεινόμενη παροχή εξουσίας στον υπουργό να τροποποιεί, με διάταγμα που δημοσιεύεται στην Επίσημη Εφημερίδα της Δημοκρατίας, τον πρώτο, τρίτο και πέμπτο πίνακα της υπό τροποποίηση βασικής νομοθεσίας κατά παράβαση της αρχής της ιεράρχησης των κανόνων δικαίου, σύμφωνα με την οποία δε δύναται μία ανώτερη ιεραρχικά πηγή δικαίου (ήτοι ο νόμος) να τροποποιείται από κατώτερη ιεραρχικά πηγή δικαίου (ήτοι διάταγμα του υπουργού).

Ο εκπρόσωπος του Τμήματος Ηλεκτρομηχανολογικών Υπηρεσιών και η εκπρόσωπος της Νομικής Υπηρεσίας, σχολιάζοντας τα πιο πάνω, ανέφεραν τα πιο κάτω:

1. Παρ’ ότι η αρμόδια αρχή απαιτείται όπως διαθέτει ευχέρεια ως προς τα απαιτούμενα αποδεικτικά πρακτικής άσκησης ή πείρας, για να μπορεί να εξετάζει αιτήσεις στις οποίες τα υποβληθέντα στοιχεία δεν επιβεβαιώνουν επαρκώς τη σχετική απαιτούμενη πρακτική άσκηση ή πείρα, δε διαφωνούν με τη διαγραφή της φράσης που αναφέρεται στην προϋπόθεση ικανοποίησης της αρμόδιας αρχής.
2. Ο πρώτος, τρίτος και πέμπτος πίνακας της υπό τροποποίηση βασικής νομοθεσίας περιλαμβάνουν τον τύπο της άδειας τεχνίτη οχημάτων, τον τύπο της βεβαίωσης που εκδίδει τεχνίτης οχημάτων μετά από την ολοκλήρωση των εργασιών συντήρησης και επιδιόρθωσης σε οχήματα, τα στοιχεία που περιλαμβάνονται στον φάκελο που τηρεί ο αδειούχος τεχνίτης οχημάτων για κάθε όχημα ή σύστημα στο οποίο διεκπεραιώνει τις σχετικές εργασίες και τον τύπο του πιστοποιητικού βασικής εκπαίδευσης που εκδίδεται από εξουσιοδοτημένους εκπαιδευτικούς οργανισμούς και ως εκ τούτου συνιστούν αμιγώς τεχνικού περιεχομένου πίνακες, των οποίων η τροποποίηση με διάταγμα του υπουργού αποτελεί συνήθη πρακτική.

 Πέραν των πιο πάνω, τα μέλη της επιτροπής εξέφρασαν επιφυλάξεις σε σχέση με πρόνοια του νομοσχεδίου με την οποία παρέχεται εξουσία στον υπουργό να αναστέλλει άδεια τεχνίτη οχημάτων για χρονικό διάστημα που ο ίδιος θα καθορίζει, χωρίς να καθορίζονται οι περιστάσεις υπό τις οποίες θα ασκούνται η εν λόγω εξουσία και η διαδικασία άσκησής της, με αποτέλεσμα η πρόνοια αυτή να συγκρούεται με τις αρχές της ασφάλειας δικαίου και του δικαιώματος ακρόασης.

 Τέλος, μέλη της επιτροπής επισήμαναν την ανάγκη αναδιατύπωσης της πρόνοιας του νομοσχεδίου που ρυθμίζει την επιβολή διοικητικού προστίμου, ώστε το δικαίωμα ακρόασης του επηρεαζόμενου προσώπου να προηγείται της επιβολής προστίμου σε αυτό από την αρμόδια αρχή.

 Το Υπουργείο Μεταφορών, Επικοινωνιών και Έργων, στη βάση των επιφυλάξεων που εξέφρασε η επιτροπή, επανεξέτασε τις σχετικές πρόνοιες του νομοσχεδίου και σε συνεργασία με την Νομική Υπηρεσία της Δημοκρατίας κατέθεσε στην επιτροπή αναθεωρημένο κείμενο, στο οποίο επήλθαν οι ακόλουθες τροποποιήσεις:

1. Διαγράφηκε η εξουσία του υπουργού να αναστέλλει την άδεια τεχνίτη οχημάτων.
2. Αναδιατυπώθηκαν οι πρόνοιές του που αφορούν στην επιβολή διοικητικού προστίμου, ώστε να διασαφηνιστεί ότι η άσκηση του δικαιώματος ακρόασης θα προηγείται της έκδοσης απόφασης για την επιβολή του.

 Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, κατά πλειοψηφία του προέδρου της βουλευτή της Δημοκρατικής Παράταξης, των μελών της βουλευτών των κοινοβουλευτικών ομάδων του Δημοκρατικού Συναγερμού, ΑΚΕΛ-Αριστερά-Νέες Δυνάμεις και του Δημοκρατικού Κόμματος, καθώς και του μέλους της βουλευτή του Κινήματος Σοσιαλδημοκρατών ΕΔΕΚ, εισηγείται την ψήφιση του νομοσχεδίου σε νόμο.

Το μέλος της επιτροπής βουλευτής του Κινήματος Οικολόγων-Συνεργασία Πολιτών επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

12 Ιουλίου 2022

Αρ. Φακ.: 23.01.062.136-2021

ΑΔ/ΑΠ/ΧΧΡ